钦定古今图书集成/明伦汇编/官常典/第536卷 > 丁德兴
## 钦定古今图书集成/明伦汇编/官常典/第536卷 > 丁德兴

按《明外史》本传：“德兴，定远人。归太祖于濠，伟其状貌，
以黑丁呼之。从取洪山寨，以百骑破贼数千，尽降其众。从克滁、和，划青山盗。从渡江，拔采石，取太平，分兵
取溧水、溧阳，皆先登。从破蛮子海牙水砦，捣方山营，
擒陈兆先。下集庆，取镇江，以功进管军总管。下金坛、
广德、宁国。从平常州，擢左翼元帅。宁国复叛，从胡大”
海复之。分兵下江阴，取徽州石埭、池州、枞阳。攻江州，
移兵击安庆。进攻湖州，所向皆捷。复援江阴，略江西
旁近州县。攻双刀赵，挫其锋。徐达、邵荣攻宜兴，久不
下。太祖遣使谓曰：“宜兴城小而坚，猝未易拔。其城西
通太湖口，士诚饷道所由。若断其饷道，破之必矣。”达
乃遣德兴绝太湖口，而并力急攻，城遂拔。论功，授凤
翔卫指挥使。陈友谅犯龙江，德兴军于石灰山，力战，
击败之。遂从征友谅，捣安庆，克九江，援安丰，败吕珍。
左君弼至，复击走之。大战康郎山。从平武昌，克庐州，
略定湖南衡州诸郡。从大将军收淮东，征浙西，败士
诚兵于旧馆。下湖州，围平江。卒于军。赠都指挥使。洪
武元年追封济国公，列祀功臣庙。子忠，予世袭。福王
时，追谥“德兴武襄。”